**NEDELJNI IZVEŠTAJ, 16-20. AVGUST 2010.**

Trodnevni uzastopni rast vrednosti indeksa Beogradske berze zabeležen od srede 18, do petka, 20. avgusta rezultovao je i u nedeljnoj pozitivnoj promeni vrednosti ovih pokazatelja, i to od +1,44% za indeks BELEX15, čime je ovaj pokazatelj dostigao poslednju nedeljnu vrednost od 638,28 poena i +1,82% za indeks BELEXline, koji je nedelju završio na nivou od 1.229,47 poena. Najveća dnevna promena za oba indeksa zabeležena je u četvrtak, 19. avgusta, kada je vrednost indeksa BELEX15 porasla za +1,24%, a indeksa BELEXline za +1,47%.





Posmatrano po pojedinačnim hartijama od vrednosti, među onima koji se nalaze u metodu kontinuiranog trgovanja, najveći rast cene zabeležen je za akcije preduzeća Bambi Banat iz Požarevca u iznosu od +34,56%, dok najveću negativnu promenu u istoj grupi hartija beleže akcije beogradskog Progresa, u iznosu od -20,65%. Veći broj istrgovanih akcija - njih 33, zabeležilo je rast cene u toku protekle nedelje, u odnosu na 32 akcije čija je cena u petak bila niža nego nedelju dana ranije i 29 emisija akcija čija cena nije promenjena na nedeljnom nivou. Najtrgovanije akcije u prethodnoj nedelji na Beogradskoj berzi bile su akcije Energoprojekt holdinga iz Beograda, kojima je trgovano u iznosu od 16,0 miliona dinara.

Kada je reč o akcijama koje se nalaze na berzanskom tržištu, rast cene zabeležile su akcije Energoprojekt holdinga iz Beograda (+11,58%) i Tigra iz Pirota (+0,93%) na Prime marketu i akcije vranjskog Alfa plama (+1,55%) koje se nalaze na Standard marketu, dok su akcije preduzeća Soja protein iz Bečeja, koje se nalazi na Prime i Metalca iz Gornjeg Milanovca, sa Standard marketa zabeležile nedeljni pad cene. Akcijama Komercijalne banke iz Beograda, koje se takođe nalaze na Standard marketu, trgovano je u posmatranom periodu u iznosu od 1,3 miliona dinara, ali je njihova cena ostala nepromenjena u odnosu na prethodni petak. Najveći obim prometa među listiranim akcijama zabeležen je za akcije Energoprojekta, kojima je trgovano u iznosu od preko 16 miliona dinara, a promet od više od 10 miliona dinara zabeležen je i za akcije Soja proteina. Učešće akcija koje se nalaze na berzanskom tržištu u ukupnom nedeljnom prometu na Berzi iznosilo je 21,61%.

Relativno visoko učešće u nedeljnom trgovanju zabeleženo je i za obveznice Republike Srbije, kojima je trgovano u iznosu od 59,1 miliona dinara (564,9 hiljada EUR) i koje obuhvataju više od 42% prošlonedeljnog prometa na Berzi. Trgovanje ovim hartijama od vrednosti posebno je bilo izraženo u ponedeljak i utorak, kada je postignut obim prometa od približno 19 odnosno 27 miliona dinara, a najtrgovanija među dužničkim državnim hartijama od vrednosti bila je serija A2015, kojom je trgovano u iznosu od 115 hiljada EUR. Promet od preko 100 hiljada EUR zabeležen je i za seriju A2016, a navedene najtrgovanije serije obveznica RS istovremeno su i jedine zabeležile pad cene na tržištu Berze u posmatranom periodu. Jedina serija obveznica RS koja je u prethodnoj nedelji zabeležila rast cene bila je serija A2012, čija je cena porasla za 0,05% nominalne vrednosti.